En lastbilchauffør overholdt ikke sin ubetingede vigepligt og ramte en varebil.

En lastbil kørte torsdag morgen ind i en varebil i Gistrup. Lastbilen var på vej ad Essendrupvej mod nordøst, og chaufføren fortsatte frem for ubetinget vigepligt ved Oppelstrupvej. Her kom en varebil kørende, og lastbilen ramte varebilen. - Varebilen bliver ikke ramt voldsomt, men den rammes nok til, at den bliver skubbet rundt, siger Poul Fastergaard, der er vagtchef ved Nordjyllands Politi. Uheldet skete klokken 06.20. Chaufføren i varebilen blev efterfølgende kørt med ambulance på sygehuset til undersøgelse. Vagtchefen fortæller, at chaufføren ikke er kommet alvorligt til skade. Det er uvist, hvorfor lastbilchaufføren ikke overholdt sin vigepligt.